युगोस्लाभियाको राजधानी बेलग्रेडमा सन् १९६१ मा असंलग्न राष्ट्रहरूको प्रथम शिखर सम्मेलन भयो । त्यसमा तत्कालीन युवराज वीरेन्द्रले पर्यवेक्षकका रूपमा भाग लिएका थिए । राजगद्दीको उत्तराधिकारीलाई स्वदेश र विदेशको अनुभव प्राप्त होस् भनेर जेठा छोरालाई स्वदेशका विकट गाउँदेखि अन्तर्राष्ट्रिय सम्मेलनहरूमा समेत सहभागी गराउने राजा महेन्द्रको सोच बुद्धिमत्तापूर्ण देखिन्छ । कायरोमा भएको असंलग्न राष्ट्रहरूको दोस्रो शिखर सम्मेलनमा सहभागी हुन राजा महेन्द्र त्यसतर्फ प्रस्थान गर्नुअघि युवराज वीरेन्द्रलाई पहिलोपल्ट राजकीय परिषद् र राजप्रतिनिधि परिषद्को कार्यभार सुम्पिएको थियो।
